  Виталий Пронин Ӵошатскон 11 часын кутскоз, отчы, Удмуртиысь сяна, пыриськозы Белоруссиысь но механизаторъёс. Тракторен биатлон Туспуктӥз Максим ЕгоровТракторен биатлонэ пыриськыны мылкыд каремзэ вераз ни 40 мурт, пӧлазы артысь улосъёсысь специалистъёс но. Заявкаосты куто 22-тӥ февралёзь. Нош али механизаторъёс сюлмысь дасясько: ыбылӥськонъя, техникаен ворттылонъя быгатонлыкъёссэс волято. Минскысь трактор лэсьтонъя заводысь асъёс, асьсэды эскерем сяна, техниказэс но котыр ласянь чаклало — соос ӵошатсконэ асьсэ машинаосын вуозы. Озьы макем умоятэмын берло дыре МТЗ-83 модель, вань ӵошатскисьёс асьсэос эскерыны быгатозы. Техникалы ёрмисьёс Белоруссиын поттэм трактор руль сьӧры пуксьыны быгатозы. Ӵошатсконлы трасса дасямын. Кытын ке со кый кадь позыръяське, кытын ке нюко-гопо луэ. Ваньмыз лэсьтэмын, ужрад ӟырдыт но адӟымон мед ортчоз шуыса. Куноослы но мӧзмыт уз луы: радъяськоз туала техникаен возьматон, котькудӥз быгатоз трактор сьӧры пуксьыны, тест-драйв ортчытыны. Со сяна, бусыын ик ужалоз тир: татын луоз пукыӵысь, арбалетысь ыбылӥськыны, мишене тӥрен но пуртэн лэзяськонъя быгатонлыкъёсты эскерыны. Оглом ужрадэз дасясьёс куное 6 сюрс муртэ возьмало. Тракторен биатлонэ пыриськон понна вазиськыны луэ 8 (34145) 4-44-25 номеръя. Елена Сараматова  